text: মুন্সীগঞ্জ মাতিয়ে গেলেন জাপানিরা | মুন্সিগঞ্জের খবর
  বাংলাদেশ-জাপানের যৌথ আয়োজনে গ্লোরিয়া ফাউন্ডেশন মাতিয়ে তুলেছিল মুন্সীগঞ্জ। শুক্রবার সকাল থেকে রাত অবধি চলে গ্লোরিয়া শিশু চিত্রাঙ্কন প্রতিযোগিতা, পুরস্কার বিতরণী ও সাংস্কৃতিক অনুষ্ঠান। চিত্রাঙ্কন প্রতিযোগিতায় মুন্সীগঞ্জ ও নারায়ণগঞ্জের প্রায় ২ হাজার ক্ষুদে শিশু অংশ গ্রহণ করে। এদের মধ্যে থেকে ২০ জনকে গ্রান্ড, ৩০ জনকে বিশেষ সম্মান ও ১৫০ জনকে সাধারণ সম্মান পুরস্কার দেয়া হয়। শহরের পুরাতন কাচারিস্থ জেলা শিল্পকলা একাডেমি চত্বর ও শিল্পকলা একাডেমি মিলনায়তনে চলে এ অনুষ্ঠান। রাতে আলোচনা, পুরস্কার ও সাংস্কৃতিক অনুষ্ঠানে প্রধান অতিথি হিসেবে উপস্থিত ছিলেন-অতিরিক্ত জেলা ম্যাজিস্ট্রেট মো. নজরুল ইসলাম সরকার।
  অনুষ্ঠানে স্বাগত বক্তব্য রাখেন চিত্রশিল্পী ফজলুর রহমান ভূটান (এফ আর ভূটান। গ্লোরিয়া ফাউন্ডেশনের সভাপতি মো. তারেকের সভাপতিত্বে সভায় অন্যদের মধ্যে উপস্থিত ছিলেন- জাপানের এনপিও ইন্টারন্যাশনাল আর্টিস্টস্ সাতোয়ানো-কাইয়ের সভাপতি চিত্রশিল্পী তাদাইচি সাকামাতো, কবি তাকেসি আন্দো, সাংবাদিক তেৎসু কুসামা, এনপিও ইন্টারন্যাশনাল এফেয়ার্স ডিপার্টমেন্টের ডিরেক্টর মাসাও সেকিয়া, দৈনিক নয়াদিগন্তের চিফ ফটো সাংবাদিক শফিউদ্দিন আহমেদ বিটু, জেলা আইনজীবী সমিতির সাধারণ সম্পাদক এডভোকেট মো. মাসুদ আলম, গ্লোরিয়া ফাউন্ডেশনের সাধারণ সম্পাদক মাহবুব-উল আলম স্বপন, রামপাল ইউনিয়ন আওয়ামী লীগের সভাপতি আলহাজ মোশারফ হোসেন মোল্লা, মুন্সীগঞ্জ প্রেস ক্লাবের সভাপতি শহীদ-ই-হাসান তুহিন, মুন্সীগঞ্জ প্রেস ক্লাবের সাবেক সাধারণ সম্পাদক ও মুন্সীগঞ্জ বার্তা ডট কমের সম্পাদক মোজাম্মেল হোসেন সজল, মুন্সীগঞ্জ বার্তা ডট কমের নির্বাহী সম্পাদক আনোয়ার হোসেন আনু, গ্লোরিয়া ফাউন্ডেশনের শিল্প বিষয়ক সম্পাদক সোলায়মান হোসেন প্রমুখ।